Hoe finansiële welstand fisiese en emosionele gesondheid beïnvloed - WelstandWelstand
Tuis / Advies / Hoe finansiële welstand fisiese en emosionele gesondheid beïnvloed
As die term “welstand” gebruik word, dink ons dadelik aan soepel hardlopers of fietsryers en gesonde kos.
Welstand is egter meer holisties as dit en die talle aspekte daarvan hou almal onderling verband.
Ons leef in onstuimige en problematiese tye. Mense verloor hul werk, alles van gesondheidsorg tot kos word duurder en die Suid-Afrikaanse ekonomie ploeter voort.
As gevolg hiervan het Suid-Afrikaners berge skuld en baie is finansieel in die nood. Hierdie finansiële stres ─ en die gevolglike onvermoë om selfs rekeninge te betaal en daarna te strewe om die goed te koop wat jy wil hê ─ sypel (of eerder oorstroom!) ons fisiese en emosionele welstand binne. Die finansiële onsekerheid van nie te weet of jy elke maand bloot net sal deurskraap nie doen iets aan liggaam en gees. Hulle kan nie geskei en geënsileer word nie.
Die voorkoms van finansiële stres
Die jongste Old Mutual Savings & Investment Monitor Report vir 2019 toon ʼn gemiddelde toename van 25% in Suid-Afrikaanse huishoudings wat finansiële stres ondervind. “Dit behoort niemand te verbaas nie dat ons ʼn beduidende toename opgemerk het in die getal huishoudings wat finansiële stres ondervind. Laerinkomste-huishoudings ondervind die meeste druk maar dit is beslis beduidend dat middel- tot hoërinkomste-gesinne ook hoër vlakke van finansiële stres ondervind,” sê Lynette Nicholson, navorsingbestuurder by Old Mutual.
42% van die respondente het gesê dat hulle sukkel om elke maand uit te kom, terwyl 73% gesê het hulle is bekommerd of hulle genoeg geld het.
Stres as gevolg van finansiële uitdagings raak 26% Amerikaners die meeste van die tyd. Onverwagte uitgawes, die behoefte om vir aftrede te spaar en kontant-gesondheidsorguitgawes is groot sondebokke, sê Brett Whysel, ʼn finansiële en leierskapbydraer by Forbes.
Finansiële stres is boonop skadelik vir jou geestelike en fisiese gesondheid. “Werknemers met hoë finansiële stres is twee keer meer geneigd om oor swak gesondheid te kla en vier keer meer geneigd om oor hoofpyne, depressie en ander kwale te kla,” sê Whysel.
Hy sê finansiële stres hang ook saam met hoërisikogedrag, waar onder dwelm- en alkoholmisbruik; ooreet; sittende gedrag soos websoektogte en TV kyk. Dit kan op sy beurt weer mens se fisiese en finansiële welstand in die gedrang bring. “Die potensiële terugvoerkring is dan finansiële uitdagings wat direk en indirek via ongesonde gedrag lei tot swak gesondheid. Swak gesondheid kan geldelike uitdagings en finansiële stres vererger deur hoër mediese uitgawes en verlaagde produksie by die werk, wat dit moeiliker maak om goeie finansiële en mediese besluite te neem,” sê hy.
ʼn Opname in 2015 deur een van die grootste banke in Amerika het getoon dat 81% van die respondente dit makliker gevind het om ander doelwitte te bereik as hul finansies in ʼn goeie toestand is, terwyl 70% gesê het dat goeie finansiële gesondheid ʼn positiewe impak op hul fisiese en emosionele gesondheid het.
“Ek sien telkens kliënte wat ongemaklik met en totaal buite beheer van hul inkomste en besteding voel. Buitendien is die tweede en mees basiese menslike behoefte (volgens Maslow se Hierarchy of Needs van 1943) veiligheid, waaronder finansiële veiligheid val. Stres, slapelose nagte, baklei met jou maat ─ al hierdie dinge ontstaan uit onsekerhede. Aan die ander kant, ek het ook die fisiese verligting gesien wat kliënte ervaar as hulle begrotings en finansies eers in orde is,” sê finansiële beplanner Regina Taarnby.
Nancy Reardon, hoofstrategie- en produkbeplanner by Maestro Health, beklemtoon die kritieke verband tussen fisiese gesondheid en finansiële gesondheid. “ʼn Werknemer wat nie finansiële druk by die huis kan hanteer nie, kan later gesondheidsprobleme ontwikkel. Emosionele welstand word deur finansiële en fisiese gesondheid geaffekteer. En tog het nie alle werknemers die vermoë om die wisselvallighede van die lewe emosioneel die hoof te bied sonder dat dit hul daaglikse werklewe beïnvloed nie,” sê sy.
As hierdie menings en feite ondersoek word, word ʼn oortuigende en besliste verband tussen finansiële welstand enersyds en emosionele en fisiese welstand andersyds gevind. Dit is dus uiters belangrik dat maatskappye hulp en advies aan werknemers gee as dit by geldsake kom ─ hul eindresultaat hang daarvan af. Dit is net so belangrik vir individue om te sorg dat hul geldsake gesond is en om hulp te soek as dit nodig is.
Brett Whysel, 27 June 2018, “3 Vicious Cycles: Links Among Financial, Physical And Mental Health”, https://www.forbes.com/sites/brettwhysel/2018/06/27/3-vicious-cycles/#4ee8296b540d.
BusinessTech, 15 July 2019, “Here’s what stressed-out South Africans are willing to sacrifice to cut monthly costs”, https://businesstech.co.za/news/finance/329137/heres-what-stressed-out-south-africans-are-willing-to-sacrifice-to-cut-monthly-costs/.
Invest Blue, 2019, “The connection between financial health & physical well-being”, https://www.investblue.com.au/knowledge-centre/fact-sheets/the-connection-between-financial-health-physical-well-being.
Marcel Schwantes, 6 May 2019, “Why You Need to Invest in Your Employees’ Well-being (and How to Do It)”, https://www.inc.com/marcel-schwantes/why-you-need-to-invest-in-your-employees-wellbeing-and-how-to-do-it.html.